CELEX: 32014D0237
Language: hr
Date: 2014-04-24 00:00:00
Title: 2014/237/EU: Provedbena odluka Komisije оd 24. travnja 2014. o mjerama za sprečavanje unošenja u Uniju i širenja unutar Unije štetnih organizama u odnosu na određeno voće i povrće podrijetlom iz Indije (priopćeno pod brojem dokumenta C(2014) 2601)

26.4.2014   
            
            
               HR
            
            
               Službeni list Europske unije
            
            
               L 125/93
            
         PROVEDBENA ODLUKA KOMISIJE
   оd 24. travnja 2014.
   o mjerama za sprečavanje unošenja u Uniju i širenja unutar Unije štetnih organizama u odnosu na određeno voće i povrće podrijetlom iz Indije
   
      
         (priopćeno pod brojem dokumenta C(2014) 2601)
      
   
   
      (2014/237/EU)
   
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 2000/29/EZ od 8. svibnja 2000. o zaštitnim mjerama protiv unošenja u Zajednicu organizama štetnih za bilje ili biljne proizvode i protiv njihova širenja unutar Zajednice (1), a posebno treću rečenicu njezinog članka 16. stavka 3.,
   budući da:
   
               (1)
            
            
               U okviru fitosanitarnih provjera koje su države članice provele na određenim biljkama i biljnim proizvodima podrijetlom iz Indije zaustavljen je velik broj pošiljki zbog prisutnosti štetnih organizama, i to uglavnom Tephritidae (izvaneuropske), Thrips palmi Karny ili Bemisia tabaci Genn. Od 2010. broj pošiljki iz Indije koje su u Uniji zaustavljene zbog štetnih organizama u porastu je. Većina zaustavljenih pošiljki odnosi se na biljku Colocasia Schott, osim sjemena i korijenja, te biljke Mangifera L., Momordica L., Solanum melongena L. i Trichosanthes L., osim sjemena (dalje u tekstu: „utvrđeni proizvodi”).
            
         
               (2)
            
            
               U okviru revizija koje je Komisija izvršila u Indiji, posebno 2010. i 2013., utvrđeni su nedostaci u sustavu fitosanitarne certifikacije pri izvozu. Unatoč danim jamstvima i mjerama koje je poduzela Indija, broj zaustavljenih pošiljki dodatno se povećao u 2013.
            
         
               (3)
            
            
               S obzirom na ishod tih revizija i broj zaustavljenih pošiljki, zaključeno je da su trenutačne fitosanitarne zaštitne mjere u Indiji nedovoljne za osiguravanje da u pošiljkama ne bude štetnih organizama ili za otklanjanje rizika od unosa štetnih organizama u Uniju uvozom utvrđenih proizvoda.
            
         
               (4)
            
            
               Treba poduzeti mjere radi otklanjanja rizika koji predstavlja uvoz utvrđenih proizvoda podrijetlom iz Indije u Uniju. Stoga treba zabraniti unos utvrđenih proizvoda podrijetlom iz Indije u Uniju.
            
         
               (5)
            
            
               Potrebno je da mjere ostanu na snazi do 31. prosinca 2015. kako bi se otklonio trenutačni rizik unošenja, uz omogućivanje Indiji da poboljša svoj sustav certifikacije.
            
         
               (6)
            
            
               Mjere predviđene ovom Odlukom u skladu su s mišljenjem Stalnog odbora za biljno zdravstvo,
            
         DONIJELA JE OVU ODLUKU:
   Članak 1.
   Zabranjuje se unos na područje Unije sljedećih biljaka podrijetlom iz Indije: biljke Colocasia Schott, osim sjemena i korijenja, te biljaka Mangifera L., Momordica L., Solanum melongena L. i Trichosanthes L., osim sjemenja.
   Članak 2.
   Ova Odluka prestaje važiti 31. prosinca 2015.
   Članak 3.
   Ova je Odluka upućena državama članicama.
   
      Sastavljeno u Bruxellesu 24. travnja 2014.
      
         
            Za Komisiju
         
         Tonio BORG
         
            Član Komisije
         
      
   
   
      (1)  SL L 169, 10.7.2000., str. 1.